作者:康與之
標題:風流子
內容:結客少年場。繁華夢，當日賞風光。紅燈九街，買移花市，畫樓十里，特地梅妝。醉魂蕩，龍跳撝萬字，鯨飲吸三江。嬌隨鈿車，玉驄南陌，喜搖雙槳，紅袖橫塘。天涯歸期阻，衡陽雁不到，路隔三湘。難見謝娘詩好，蘇小歌長。漫自惜鸞膠，朱弦何在，暗藏羅結，紅綬消香。歌罷淚沾宮錦，襟袖淋浪。